**Nedostaju pravila o finansiranju kampanje za manjinske izbore**

Transparentnost – Srbija (član Transparency International) smatra da predlog izmena i dopuna Zakona o nacionalnim savetima nacionalnih manjina, o kojem se danas raspravlja u Skupštini, sadrži mnoge korisne novine, ali se ne bavi jednim od bitnih problema – finansiranjem kampanje za izbore i učešćem javnih funkcionera i organa vlasti u ovom izbornom procesu.

Dosadašnje iskustvo u primeni Zakona pokazalo je da su i proces izbora članova manjinskih saveta i njihov rad pod snažnim uticajem političkihstranaka. Kad se već politizacija procesa izbora članova saveta i rada saveta ne može izbeći, potrebno je uspostaviti makar neke kontrolne mehanizme koji postoje kada je reč o izborima za narodne poslanike, poslanike i odbornike.

Podsećamo da je TS u tom smislu, u decembru 2013. godine, predložila da se ovaj Zakon dopuni normama koje bi se mogle sačiniti po uzoru na odgovarajuće odredbe Zakona o finansiranju političkih aktivnosti i Zakona o Agenciji za borbu protiv korupcije. Ukoliko amandmanske intervencije više nisu moguće, zbog toga što se ovaj predlog zakona razmatra po hitnoj proceduri, smatramo da treba uneti odgovarajuće dopune u Zakonu o finansiranju političkih aktivnosti, kako bi se obezbedilo da finansiranje kampanje na manjinskim izborima tokom 2014. godine bude podvrgnuto kontroli.

Transparentnost – Srbija

Beograd

13. 5. 2014.